Document ID: 32008R0364

РЕГЛАМЕНТ (ЕО) № 364/2008 НА КОМИСИЯТА
от 23 април 2008 година
за прилагане на Регламент (ЕО) № 716/2007 на Европейския парламент и на Съвета относно техническия формат за предаване на статистиката за предприятията с чуждестранен контрол и за дерогациите, които следва да се предоставят на държавите-членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 716/2007 на Европейския парламент и на Съвета от 20 юни 2007 г. относно статистиката на Общността за структурата и дейността на предприятията с чуждестранен контрол (1), и по-специално член 9, параграф 1, букви а) и б) от него,
като има предвид, че:
(1)
Регламент (ЕО) № 716/2007 установява обща рамка за систематично изготвяне на статистика на Общността за структурата и дейността на предприятията с чуждестранен контрол.
(2)
Съществува необходимост да се определят техническият формат и процедурата за предаване на статистическите данни за предприятията с чуждестранен контрол, посочени в приложения I, II и III към Регламент (ЕО) № 716/2007, с оглед на изготвяне на съпоставима и хармонизирана между държавите-членки информация, на намаляване на опасността от грешки при предаването на данните и на увеличаване на скоростта на обработка на събраните данни и на предоставянето им на потребителите. Следователно трябва да се постановят инструменти за прилагане, които да бъдат допълвани от редовно ревизираните инструкции, които се съдържат в ръководството на Евростат за изработването на статистика за предприятията с чуждестранен контрол.
(3)
Необходимо е също така на държавите-членки да бъдат предоставени дерогации от разпоредбите на Регламент (ЕО) № 716/2007, които да им позволят да направят необходимите адаптационни промени в националните си статистически системи. Това се отнася по-специално за разработването на нови статистически регистри и методи за събиране на данни. Специфичният проблем по отношение на външните статистики за предприятията с чуждестранен контрол е, че анализираната статистическа единица е различна от деклариращата единица и не се намира в никоя държава-членка.
(4)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Техническият формат, посочен в член 9, параграф 1, буква а) от Регламент (ЕО) № 716/2007, за общия модул за вътрешна статистика по отношение на предприятията с чуждестранен контрол се определя в приложение I към настоящия регламент.
Член 2
Държавите-членки прилагат посочения в член 1 формат за данните, които се отнасят за първата референтна година, спомената в раздел 4, параграф 1 от приложение I към Регламент (ЕО) № 716/2007, и за следващите години.
Член 3
Техническият формат, посочен в член 9, параграф 1, буква а) от Регламент (ЕО) № 716/2007, за общия модул за външна статистика по отношение на предприятията с чуждестранен контрол се определя в приложение II към настоящия регламент.
Член 4
Държавите-членки прилагат посочения в член 3 формат за данните, които се отнасят за първата референтна година, спомената в раздел 4, параграф 1 от приложение II към Регламент (ЕО) № 716/2007, и за следващите години.
Член 5
Данните, които трябва да се предоставят съгласно Регламент (ЕО) № 716/2007, се предават на Комисията (Евростат) в електронна форма от компетентните национални органи. Форматът за предаване следва да съответства на стандартите за обмен, определени от Комисията (Евростат). Данните се предават или изпращат по електронен път към една-единствена входна точка за данни, поддържана от Комисията (Евростат).
Държавите-членки прилагат стандартите за обмен и насоките, предоставени от Комисията (Евростат), съгласно изискванията на настоящия регламент.
Член 6
Държавите-членки предоставят на Комисията (Евростат) при всяко предаване на данни необходимата информация от метаданни в електронна форма, структурирана в съответствие с най-новата версия на ръководството на Евростат за съставяне на статистика за предприятията с чуждестранен контрол.
Член 7
Дерогациите, посочени в член 9, параграф 1, буква б) от Регламент (ЕО) № 716/2007 следва да бъдат съобразени с приложение III към настоящия регламент.
Член 8
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 23 април 2008 година.

Labels: 12
7
4
19